
                                                                                                     24 בנובמבר, 2015 

לראשונה בישראל  - מיני ארוחות ב-100 קלוריות בחנויות הנוחות: 
"עינת תעשיות מזון" תייצר סלטים ולחמניות במאה קלוריות פרי שיתוף פעולה עם מועדון ה- 100 קלוריות באריזה 

המוצרים יוצגו לראשונה בתערוכת "ישראפוד" הנפתחת היום וישווקו לחנויות הנוחות ברחבי הארץ 

רוני גורדון, יזמית מועדון ה-100 קלוריות: "אני מברכת את עינת שהפכה לחלוצה במהפיכה – לא רק בישראל, אלא בעולם - והלכה עד הסוף עם החזון לפיו יש לתעשיית המזון תפקיד מרכזי בפתרון בעיית ההשמנה וסיוע לצרכנים בספירת קלוריות"

חברת "עינת תעשיות מזון" (בבעלות קיבוץ עינת), יצרנית הקרוטונים ופירורי הלחם המובילה בישראל, המתמחה בייצור ושיווק כריכים וסלטים לחנויות הנוחות, משיקה לראשונה בישראל ארוחות מדודות ב-100 קלוריות, פרי שיתוף פעולה עם "מועדון ה- 100 קלוריות באריזה". החברה תייצר ותשווק בשלב הראשון ארבעה מוצרים חדשים בהם: סלט ישראלי עם טחינה, סלט עלים עם עגבניות ורוטב ויניגרט, ושני סוגי לחמניות, ארוכה ועגולה, כולם ארוזים בנפרד באריזות של 100 קלוריות. 

המוצרים החדשים יוצגו לראשונה בתערוכת המזון "ישראפוד", אשר תיערך החל מהיום בגני התערוכה בתל-אביב (24 – 26 בנובמבר). בכוונת החברה לשווקם לחנויות הנוחות ברחבי הארץ במהלך החודש הקרוב. לדברי רוני גורדון, יזמית המועדון ה-100 קלוריות: "אני מברכת את עינת שהפכה לחיל החלוץ במהפיכה – לא רק בישראל, אלא בעולם - והלכה עד הסוף עם החזון לפיו יש לתעשיית המזון תפקיד מרכזי בפתרון בעיית ההשמנה וסיוע לצרכנים בספירת הקלוריות, עם המסר הפרו-צרכני שמלווה את המוצרים: למה לספור קלוריות אם אפשר לספור אריזות!". 

כיום נמכרים בחנויות הנוחות מגוון כריכים וסלטים מוכנים, בהם מוצרים  של עינת, סנאק טיים (בבעלות עינת), לורד סנדוויץ וג'ו. כמות קלורית ממוצעת לסלט עומדת על כ-450 קלוריות, כשהטווח הוא בין כ-160 קלוריות ועד לכ-700 קלוריות! בתחום הכריכים, ממוצע הקלוריות עומד על כ-500 קלוריות לכריך, כשהטווח הוא בין כ-220 קלוריות לכ-740 קלוריות!. על פי סימון המוצרים כיום, ולמרות שמוצעות גם ארוחות סבירות בערכן הקלורי, קשה לצרכנים לאתר את המוצרים, לחשב את כמות הקלוריות, לזכור, ולחבר את המספרים.

לדברי רוני גורדון, הגיע הזמן לאמץ גישה פרו צרכנית ולהפוך את העיסוק בספירת הקלוריות למלאכתה של תעשיית המזון, כמו גם להציע אפשרויות בריאות יותר. עוד היא מוסיפה, כי זמינות מוצרי ה- 100 קלוריות באריזה תיקבע על ידי  הצרכנים. "שטח מדף זה דבר יקר. אם יקנו, הקונספט יקרום עור וגידים. סיפור הביצה והתרנגולת: הקמעונאים לא יאמצו את הקונספט עד שלא יהיו בטוחים שהצרכנים רוצים, הצרכנים לא יכולים להוכיח שהם רוצים עד שהמוצרים לא יהיו על המדפים".
על פי סקר של מועדון ה- 100 קלוריות, קיימים כיום על המדפים ברשתות השיווק מעל 600 מוצרים באריזות של 100 קלוריות. הקטגוריה המובילה עם כמות המוצרים הגדולה ביותר היא המתוקים (134 פריטים), אחריה חטיפי הדגנים (121 פריטים), ומתחתן בפער רב מוצרי הלחם, החלב, הפירות, והירקות, אבל הצרכנים מתקשים לאתר את המוצרים, שרובם אינם מסומנים. 
ראובן וידה, טכנולוג המזון של עינת תעשיות מזון, מסביר: "עינת מנגישה את אכילת הירקות עבור הצרכנים, בכך שסלט הירקות והרוטב ביחד הם 100 קלוריות, ועדיין יש כמות נכבדת של ירקות – 2 מנות מתוך 5 מנות של פירות וירקות שמומלץ לאכול ביום. מנת ירקות מומלצת ליום היא כ-100 גרם ויותר, ובכל סלט יש למעלה מ-200 גרם ירקות. בסלט העלים, כמות הירקות היא כ-240 גרם ובסלט הישראלי כ-215 גרם. בנוסף, קשה לישראלים לוותר על הלחם, ולכן יוכלו לצרף לסלט לחמניה קטנה ב-100 קלוריות, שתייצר להם מיני ארוחה ב-200 קלוריות.

לדברי יהלי עתיר, מנכ"ל עינת תעשיות מזון, "עינת מובילה כיום את תחום הכריכים והמוכנים והסלטים בחנויות הנוחות, עם נתח שוק של מעל ל- 70%. למדנו לעומק והכרנו ברצונו של הצרכן למצוא על המדפים גם פתרונות תזונתיים הולמים לאורך חיים של בריאות ושמירה על המשקל, וביקשנו להציג עבורו אפשרויות נוספות, לצד אלו המוגשות לו כיום על מדפי חנויות הנוחות. מתוך ניסיון רב שצברה עינת בפיתוח מוצרי מזון on-the-go, פיתחנו שני סלטים מזינים וטעימים ושתי לחמניות, כולם בערכים של 100 קלוריות, לארוחה מזינה ואיכותית". לדבריו, בכפוף לביקוש ולהצלחת המוצרים, עינת תפעל להשיק מוצרים נוספים שעולים בקנה אחד עם החזון. 
לדברי רוני גורדון כולנו יודעים שכשמדובר בהרזיה, שם המשחק הוא קלוריות. אוכלים יותר ממה שהגוף צריך – משמינים. אוכלים פחות – מרזים. על פי השיטה המהפכנית של מועדון ה-100, השינוי מתחיל בנקודת המכירה: יצרני המזון יארזו עבורנו, הצרכנים,  מגוון רחב של מוצרים ביחידות של 100 קלוריות באריזה וכך נשלוט בכמות הקלוריות אותה אנו צורכים בקלות וביעילות. לדוגמא, אם נרצה לאכול 1,500 קלוריות ביום פשוט נספור 15 אריזות. הפחתה מזערית של 100 קלוריות ביום תסייע לנו לרזות 5 קילו בשנה!. השימוש באריזות של 100 קלוריות משחרר אותנו מחישובים ולבטים ומעניק לנו את החופש לבחור בין 100 קלוריות של פינוק, 100 קלוריות של בריאות, 100 קלוריות של שובע וכו'. 
עינת תעשיות מזון הנה החברה המובילה בתחום ייצור כריכים בישראל. בבעלותה מפעל "סנאק טיים" המתמחה בייצור סלטים וארוחות מוכנות. החברה מקפידה על טיב מוצריה על ידי שימוש בחומרי גלם איכותיים וטריים ביותר, ייצור בתנאי סניטציה קפדניים, בקרת איכות גבוהה והפצה מצוננת, המבטיחים מוצרים איכותיים, בטוחים ומהנים לצרכנים. 
מחיר מומלץ לצרכן: כ- 25 ₪ לסלט, כ- 2 ₪ ללחמניה. 

כשר פרווה בהשגחת הרב י.בן דוד בארות יצחק.
להשיג ברשתות חנויות הנוחות ברחבי הארץ

לפרטים נוספים: מירב בורמד  050-6656256    E-mail: merav.pr@zahav.net.il
